Medarbejderne i virksomheden SACKit gik ned i løn, da corona-krisen kradsede. Nu betaler virksomheden tilbage.

De er kendt for at lave højttalere, høretelefoner, trådløse opladere og sækkestole, som har inspireret til virksomhedens navn. Men virksomheden SACKit fra Aalborg kan også slå sig op på noget andet, som ikke har været alle erhvervsdrivende forundt: De er kommet styrket ud af 2020. - Vores omsætning er steget med mellem 11 og 12 procent, og det synes jeg er flot i sådan et corona-år, siger Kristoffer Glerup, der er administrerende direktør i SACKit. Billedet så ellers anderledes dystert ud, da corona-pandemien og en omfattende nedlukning ramte Danmark i foråret 2020. - Omsætningen bragede ned, og vi havde virkelig svært ved at se os ud af det. Det var ikke noget, vi havde prøvet før, så gode råd var dyre. Vi tænkte, at vi blev nødt til at sætte sparekniven ind, siger Kristoffer Glerup. Fyringer og lønnedgang SACKit fyrede fire medarbejdere, og lavede en aftale med de øvrige medarbejdere om, at de alle gik mellem 20 og 25 procent ned i løn. - Det er selvfølgelig altid træls at stå uden den løn, man er berettiget, i nogle måneder, men jeg synes, det har været et fair offer, når man ved, at man så har et job på den anden side, siger Frederik Engstrøm, der arbejder med kundeservice hos SACKit. Betaler medarbejdere tilbage Corona-nedlukningen fik SACKit til at satse benhårdt på at sælge deres produkter online, og det er blevet belønnet. Her er omsætningen steget med 80 procent, og det kommer nu de medarbejdere, som ofrede sig for virksomheden, til gavn. En af de fyrede medarbejdere er genansat. Alle stillinger er blevet genbesat og medarbejderne er tilbage på deres normale løn. Derudover har de fået en bonus på 50 procent af deres månedsløn. - Det siger man jo aldrig nej til, og det er fedt at vide, at virksomheden sætter pris på, at vi hjælper til, siger Frederik Engstrøm.